b"\n_START_ARTICLE_\nSt\xc3\xb8vsuger\n_START_PARAGRAPH_\nEn st\xc3\xb8vsuger er en husholdningsmaskine, der anvendes til opsamling af st\xc3\xb8v og snavs fra m\xc3\xb8bler, t\xc3\xa6pper og gulve i hjemmet og p\xc3\xa5 arbejdspladser. _NEWLINE_Maskinen fungerer ved hj\xc3\xa6lp af en pumpe, som danner et vakuum i et r\xc3\xb8r og suger luften med st\xc3\xb8v og snavs ind gennem et mundstykke og en slange. St\xc3\xb8vet samles i en pose inden i st\xc3\xb8vsugeren. Luften passerer gennem en r\xc3\xa6kke filtre, hvor de fineste st\xc3\xb8vpartikler fjernes._NEWLINE_Den f\xc3\xb8rste elektriske st\xc3\xb8vsugere blev opfundet i USA i 1868, og omkring 1900 begyndte den egentlige industrielle seriefremstilling. I Danmark var selskabet Titan pionerer indenfor st\xc3\xb8vsugere, men fra 1910 begyndte den st\xc3\xb8rste danske producent, Fisker & Nielsen A/S, at producere den fortsat eksisterende Nilfisk-st\xc3\xb8vsuger. Allerede i 1930'erne var st\xc3\xb8vsugeren meget udbredt. I 1960'erne havde 96\xc2\xa0% af husstandene en st\xc3\xb8vsuger, og i dag opg\xc3\xb8r Danmarks Statistik ikke l\xc3\xa6ngere st\xc3\xb8vsugere i sin statistik over husstandenes besiddelse af varige forbrugsgoder._NEWLINE_F\xc3\xb8r st\xc3\xb8vsugeren blev almindelig, benyttedes ofte i stedet t\xc3\xa6ppefejemaskiner til reng\xc3\xb8ring af t\xc3\xa6pper.\n_START_SECTION_\nCentralst\xc3\xb8vsuger\n_START_PARAGRAPH_\nEn centralst\xc3\xb8vsuger er en st\xc3\xb8vsuger, der er fast placeret et centralt sted i bygningen, og hvor der er sugerr\xc3\xb8r indbygget i v\xc3\xa6ggene, gulve eller lofter, og hvor der er udtag placeret rundt om i bygningen. _NEWLINE_Brugeren flytter slangen fra udtag til udtag under brugen efter behov og skal s\xc3\xa5ledes ikke flytte maskinen med rundt under arbejdet.\n_START_SECTION_\nV\xc3\xa5d-/t\xc3\xb8rsuger\n_START_PARAGRAPH_\nV\xc3\xa5d-/t\xc3\xb8rsugeren kaldes ogs\xc3\xa5 grovst\xc3\xb8vsuger eller industrist\xc3\xb8vsuger.\n_START_SECTION_\nBeskrivelse\n_START_PARAGRAPH_\nV\xc3\xa5d-/t\xc3\xb8rsugeren er en videreudvikling af den almindelige husholdningsst\xc3\xb8vsuger og er udviklet for at kunne opfylde kravene fra h\xc3\xa5ndv\xc3\xa6rk, industri og reng\xc3\xb8ringssektoren._NEWLINE_V\xc3\xa5d-/t\xc3\xb8rsugeren adskiller sig fra den normale st\xc3\xb8vsuger ved ogs\xc3\xa5 at kunne opsuge vand. Den er ikke afh\xc3\xa6ngig af, at der skal is\xc3\xa6ttes en pose, men filtrerer ved hj\xc3\xa6lp af et foldet papirfilter, der enten f\xc3\xa5s som et fladfilter, der er placeret i toppen af sugeren, eller en filterpatron, som stikker ned i st\xc3\xb8vcontaineren. _NEWLINE_V\xc3\xa5d-/t\xc3\xb8rsugerne er meget popul\xc3\xa6re indenfor h\xc3\xa5ndv\xc3\xa6rk og industrifagene, da de er meget alsidige, enkle og robuste. Motordelen er opbygget i et s\xc3\xa5kaldt bypass system, hvor de elektriske dele er adskilt fra sugeturbinen. Det er betingelsen for at man kan opsuge fugtigt snavs eller vand med sugeren.\n_START_SECTION_\nAnvendelse\n_START_PARAGRAPH_\nMaskinen er meget alsidig, men har sin st\xc3\xb8rste anvendelse, hvor der er tale om st\xc3\xb8rre m\xc3\xa6ngder st\xc3\xb8v eller v\xc3\xa5dt snavs. Da den ogs\xc3\xa5 kan opsuge v\xc3\xa6sker, kan den bruges ved oprydning efter oversv\xc3\xb8mmelser, ved tilstoppede afl\xc3\xb8b, opsugning af fygesne og lignende opgaver._NEWLINE_Man kan ikke benytte en almindelig st\xc3\xb8vsuger til at opsuge fugtigt snavs eller vand, idet st\xc3\xb8vsugeren \xc3\xb8del\xc3\xa6gges og i v\xc3\xa6rste fald kan g\xc3\xa5 itu.\n_START_SECTION_\nSt\xc3\xb8vsugermarkedet i Danmark\n_START_PARAGRAPH_\nI Danmark blev der i 2016 solgt 380.180 st\xc3\xb8vsugere. Electrolux er st\xc3\xb8rst p\xc3\xa5 det danske marked, med en markedsandel p\xc3\xa5 19,2\xc2\xa0%. Det n\xc3\xa6stst\xc3\xb8rste st\xc3\xb8vsugerm\xc3\xa6rke er Siemens, som har en markedsandel p\xc3\xa5 13,4\xc2\xa0%, og det tredjest\xc3\xb8rste m\xc3\xa6rke er Philips med en markedsandel p\xc3\xa5 11,2\xc2\xa0%, mens det danske Nilfisk er fjerdest\xc3\xb8rst med 10,5\xc2\xa0%."